સુમનદીપ વિદ્યાપીઠના કેમ્પસમાં જ ગેરકાયદે આખેઆખી નર્સિંગ કૉલેજ, લાઇબ્રેરી અને ઑડિટોરિયમ ઊભાં કરી દીધાં છે. ઉપરાંત મજૂરોની ઓરડીઓ, ગોડાઉન અને ધીરજ હોસ્પિટલનું નકશા સિવાયનું ૨,૩૭૫ ચો.મીટર બાંધકામ પણ ગેરકાયદે હોવાની વિગતો મળી રહી છે. નિયમોને નેવે મૂકીને ઊભા કરાયેલાં આ દબાણો દૂર કરવા જિલ્લા કલેક્ટરથી લઈ રાજ્ય સરકાર સુધી રજૂઆતો થઈ હતી, પરંતુ ડૉ.મનસુખ પર સરકારી તંત્રના ચાર હાથ હોવાથી કશું ન થયું. જે તે સમયે કલેક્ટરે માપણી કરાવી. અગાઉના જિલ્લા વિકાસ અધિકારીએ લેખિત હુકમમાં જણાવ્યું કે ગેરકાયદે બાંધકામ દૂર કરવાનાં થાય છે, પરંતુ એ જ હુકમમાં તેઓ ડૉ. મનસુખ પર ઓવારી જઈને લખે છે કે આ બાંધકામ શૈક્ષણિક સંકુલ, મેડિકલ કૉલેજ, હોસ્પિટલ, મંદિર જેવાં હોય તથા વિશાળ બાંધકામ હોવાથી બાંધકામ દૂર કરવાથી મોટા પ્રમાણમાં આર્થિક નુકસાન થાય તેમ છે.